  Майя Бывальцева 1-тӥ куарусёнлы Удмуртиын 6 сюрс 18 адями ужтэк кылемен пусъемын. Ар кутсконлы 7 сюрслэсь ятыр вал. Ужтэк кылемъёслэн лыдзы шӧдскымон кулэсмиз Алнаш но Балезино ёросъёсын, ивортэ элькунысь мерлыко политикая но ужъя министерстволэн пресс-службаез. Ужаны быгатӥсь арлыдъем муртъёс пӧлысь уж шедьтыны быгатӥсьтэмъёслэн лыдзы 0,76 процент луиз (кылем арын 1-тӥ куарусёнлы 0,88 процент вал). Удмуртиысь 9 муниципал кылдытэтъёсын лыдпус, элькунъя шоро-куспоез сярысь, пичигес. Со – Вотка, Ижкар, Можга, Глазкар, озьы ик Якшур-Бӧдья, Дэри, Ува, Эгра но Балезино ёросъёс. Толшорысен гудырикошконозь калыкез уже интыянъя ёзэсъёсы ужсётӥсьёслэсь 51 сюрслэсь трос вакансиос сярысь вуизы (кылем арын та дырлы ик – 48,6 сюрс). Азьло сямен ик тужгес бадӟым кулэяськон рабочей ӧнеръёсъя, вань вакансиос пӧлысь 69 процентэз луэ. Тужгес кулэ ӧнеръёс пӧлын: водитель, вузкарись, электрогазосварщик, вуриськись, бетонщик, плотник, дворник, арматурщик, монтажник. Ужасьёслы кулэяськон 15 муниципал кылдытэтъёсын будӥз – Балезино, Вавож, Дэбес, Дэри, Камбарка, Каракулино, Кияса, Пичи Пурга, Сьӧлта, Ува, Юкаменск, Якшур-Бӧдья ёросъёсын, Ижкарын, Можгаын но Глазкарын.  Тегъёс: Ижкар Удмуртия Мерлык ужасьёс ужтэккылемъёс ужъяминистерство лыдпусъёс  